กสิกรฯรุกรับเหมาเอสเอ็มอี
กสิกรฯ หนุนรับเหมาเอสเอ็มอีใช้ซอฟต์แวร์จัดระบบรับจ่าย ปีนี้ตั้งเป้าให้กู้กลุ่มก่อสร้าง 5.6 หมื่นล้าน
2 มี.ค. 2559

กสิกรฯ หนุนรับเหมาเอสเอ็มอีใช้ซอฟต์แวร์จัดระบบรับจ่าย ปีนี้ตั้งเป้าให้กู้กลุ่มก่อสร้าง 5.6 หมื่นล้าน
นายพัชร สมะลาภา รองกรรมการผู้จัดการ ธนาคารกสิกรไทย เปิดเผยว่า แนวโน้มธุรกิจก่อสร้างในปีนี้ยังเติบโตต่อเนื่อง จากการผลักดันโครงการลงทุนและมาตรการกระตุ้นเศรษฐกิจของภาครัฐ โดยธนาคารมีลูกค้าธุรกิจก่อสร้างประมาณ 2.3 หมื่นราย ประกอบด้วยผู้รับเหมาและผู้ค้าวัสดุก่อสร้าง ปีนี้ตั้งเป้าปล่อยสินเชื่อใหม่ธุรกิจก่อสร้าง 5.6 หมื่นล้านบาท ส่งผลให้ยอดคงค้างสิ้นปีเติบโตราว 6-7% จาก 8.1 หมื่นล้านบาท เมื่อสิ้นปีที่แล้ว
อย่างไรก็ดี อุปสรรคของการขอสินเชื่อในธุรกิจก่อสร้างโดยเฉพาะผู้รับเหมาขนาดกลางและขนาดย่อม (เอสเอ็มอี) คือ บริหารจัดการไม่เป็นระบบ ควบคุมต้นทุนไม่ได้ ไม่รู้กำไรขาดทุน ทำให้ธนาคารวิเคราะห์รายรับรายจ่ายได้ยาก จึงพยายามส่งเสริมให้ลูกค้าใช้ซอฟต์แวร์มาช่วยในการจัดการ เพิ่มประสิทธิภาพในธุรกิจ
ทั้งนี้ ธนาคารร่วมมือกับบริษัท บิลค์ เอเชีย ผู้ให้บริการซอฟต์แวร์เพื่อธุรกิจก่อสร้าง เพื่อสนับสนุนทางการเงินแก่ผู้ประกอบการที่เป็นสมาชิกของบริษัท โดยให้สินเชื่อวงเงินสูงสุด 5 เท่า นอกจากนี้ ผู้เป็นสมาชิกพิเศษ โปร เน็ตเวิร์ก ที่ใช้ข้อมูลจากบิลค์ดอทคอมมาขอสินเชื่อ เช่น รายงานสรุปการดำเนินงาน ข้อมูลโครงการรายงานต้นทุน จะได้ส่วนลดอัตราดอก เบี้ย 1% จากอัตราดอกเบี้ยปกติเฉลี่ย 5-10% ตามขนาดธุรกิจและความเสี่ยง
นายพัชร ยอมรับว่า ธนาคารมีสัดส่วนลูกค้าผู้รับเหมาเพียง 10% ของพอร์ตสินเชื่อธุรกิจก่อสร้าง หรือราว 8,100 ล้านบาท ส่วนใหญ่เป็นลูกค้าธุรกิจค้าวัสดุก่อสร้าง ซึ่งคาดหวังว่าความร่วมมือนี้ประกอบกับแนวโน้มธุรกิจก่อสร้างที่สดใส จะทำให้ธนาคารขยายสินเชื่อผู้รับเหมาได้ 2 เท่า หรือ 1.6 หมื่นล้านบาท รวมทั้งต่อยอดทางข้อมูลการสั่งซื้อสินค้าระหว่างซัพพลายเชนผู้รับเหมาและผู้ค้าวัสดุก่อสร้าง ทำให้ธนาคารเห็นข้อมูลและปล่อยสินเชื่อให้ซัพพลายเชนกลุ่มก่อสร้างได้มากขึ้น
นอกจากนี้ ธนาคารยังคงเป้าหมายสินเชื่อเอสเอ็มอีปีนี้เติบโต 6-8% จากพอร์ตเอสเอ็มอี 5.6 แสนล้านบาท แม้ว่า 2 เดือนแรก สินเชื่อเอสเอ็มอียังต่ำกว่าเป้า เนื่องจากลูกค้าต้องการสินเชื่อน้อยลง ขณะเดียวกัน ลูกค้าเอสเอ็มอียังมีความเสี่ยงจากภาวะเศรษฐกิจ ซึ่งธนาคารได้ส่งทีมเข้าไปดูแลและช่วยเหลือลูกค้าอย่างใกล้ชิดทำให้มีทั้งลูกค้าที่ช่วยแล้วแข็งแรงขึ้นจนออกจากมาตรการได้ และลูกค้าที่ยังไม่แข็งแรงที่ยังต้องดูแลต่อ ทว่า หากลูกค้าไปไม่ไหวจริงๆ ธนาคารก็ต้องจัดเป็นหนี้ที่ไม่ก่อให้เกิดรายได้ (เอ็นพีแอล) ฉะนั้น แนวโน้มเอ็นพีแอลเอสเอ็มอีในปีนี้อาจจะปรับขึ้นบ้าง แต่จะควบคุมให้อยู่ระดับ 3%
“สินเชื่อเอสเอ็มอีตอนนี้อาจจะต่ำเป้า แต่สำหรับสินเชื่อรายใหญ่เราทะลุเป้าไปแล้ว ในช่วง 2 เดือนที่ผ่านมาเราปล่อยไปแล้ว 2-3 หมื่นล้านบาท เพราะรายใหญ่ต้องการเงินทุนเยอะมาก อาจเป็นไปได้ที่ปีนี้สินเชื่อรายใหญ่จะทะลุเป้า 5-7%” นายพัชร กล่าว
ด้าน นายไผท  ผดุงถิ่น กรรมการผู้จัดการและผู้ก่อตั้ง บริษัท บิลค์ เอเชีย กล่าวว่า จากการศึกษาของทีดีอาร์ไอกับผู้ใช้งานบิลค์ระดับโปรเน็ตเวิร์ก พบว่า แต่ละโครงการสามารถลดต้นทุนค่าวัสดุก่อสร้างได้มากกว่า 2% และลดค่าบริหารจัดการ (Overhead Cost) ได้ประมาณ 0.8% เนื่องจากซอฟต์แวร์ช่วยให้บริหารจัดการโครงการให้เสร็จเร็วกว่าแผนถึง 39%
ปัจจุบัน บิลค์มีสมาชิกประมาณ 3 หมื่นราย จาก 1 หมื่นกิจการธุรกิจก่อสร้างทั่วประเทศ โดยในปี 2558 สมาชิกของบิลค์ทั่วประเทศ รับงานก่อสร้างมูลค่ารวมกันมากกว่า 3 หมื่นล้านบาท มีการสั่งซื้อวัสดุก่อสร้าง 1.3 หมื่นล้านบาท และในปี 2559 บริษัทคาดว่าจะมีปริมาณการใช้เติบโตขึ้นไม่ต่ำกว่า 200%